**AZ ELTE GTK ALAPSZAKOS SZIGORLATI TÁRGYAK TELJESÍTÉSÉRŐL**

Az alapszakok mintatanterve az 5. félévben kettő szigorlati tárgy teljesítését írja elő, bár ezek teljesíthetők a későbbi félévekben is.

**Általános tájékoztató**

**A szigorlatok** speciális számonkérések. Olyan vizsgakurzusként meghirdetett vizsgák, amelyek a normál vizsgákhoz képest tartalmukban, értékelésükben és szervezésükben is eltérőek (ld. lentebb). **A szigorlatok a képzések alapozó jellegű első felének kiemelt részleteit ismétlik át**, immár az egyes tantárgyak teljesítései után, azaz szélesebb hallgatói rálátás mellett. Itt a számonkért tananyag az érintett tantárgyak összes tananyagához képest szűkebb, csak az egyes szakokhoz kapcsolódó kiemelt alapismeretek összegzései. A szigorlatokkal a képzési cél az, hogy a hallgatók e kiemelt szakmai ismereteket átismételve, összefüggően megtanulva, „életre szóló” biztos alaptudást szerezzenek. A szigorlatok a tantárgyi vizsgákhoz képest *jobban* az **alapvető ismeretekre fókuszálnak**, viszont annak stabil ismeretét már az elégséges érdemjegyhez is megkövetelik.

**Minden alapszakon két szigorlat van: A és B**. Mindkettőhöz több kötelező tantárgy kapcsolódik. A szigorlatok pontos tananyagát, azaz a megelőző tantárgyak szűkített részeit (tankönyv, illetve jegyzet megtanulandó fejezeteinek, témaköreinek felsorolása, esetleg dia-sorozatok, típuspélda-gyűjtemények stb.), a szigorlat Moodle felületén a „Szigorlati tananyagok” menüpontban adjuk közre mindkét nyelven. Itt, az áttekintendő témakörök mellett néhány – tehát nem minden – tárgy kapcsán összefoglaló diákat is közreadunk.

A szigorlatok teljesíthetők angol és magyar nyelven is. A kurzust angolul felvett hallgatóknak minden blokkot angolul kell teljesíteniük ahhoz, hogy szigorlatuk érvényes legyen. Míg a szigorlatot magyarul felvett hallgatók tetszőlegesen választhatnak az egyes blokkok angol és magyar változata között.

**Szigorlat előfeltétele a kapcsolódó tantárgyak teljesítése**.

Ahogy fentebb írtuk, a szigorlatok sok tekintetben különböznek a normál vizsgáktól. Az egyik különbség, hogy a **szigorlatok** nem csak a **vizsgaidőszakban**, hanem a **szorgalmi időszakban** is teljesíthetők. Ennek részletei a *Szigorlati tárgyak teljesítése a szorgalmi időszakban* c. fejezetben tálhatók.

**Mindkét szigorlat írásbeli és szóbeli részekből áll,** azonban az írásbeli rész eredménye alapján megajánlott jegyet kaphat a hallgató, és ha azt elfogadja, akkor a szóbeli vizsga letételére nincs szükség. Az írásbeli részen 120 pont szerezhető, azonban az értékelés során a hagyományos 100 pontos rendszert vesszük alapul, vagyis 20 extra pont került beépítésre a szigorlatok pontozási rendszerébe. Tématerületenként (tantárgyanként) **minimális részkövetelményeket** is meghatároztunk, amelyeket külön-külön teljesíteni szükséges az elégségeshez. Ha egy írásbeli rész alkalmával a hallgatónak nem sikerül, akár csak az egyik tématerület/tárgy esetében ezt a minimum pontszámot elérni, akkor a szigorlata elégtelen, azaz a teljes szigorlatot meg kell ismételni. Az írásbeli vizsga akkor érvényes, ha annak minden blokkját megírja a hallgató. Ha akár csak egy blokk is kimarad, akkor Nem jelent meg bejegyzés kerül be a Neptunba.

Legalább elégséges írásbeli esetén, ha a hallgató a megajánlott jegyet nem fogadja el, akkor jelentkeznie kell a szóbeli részre is. Szóbelizni csak a vizsgaidőszakban van lehetőség. A szóbeli részen további 60 pont szerezhető, amelyből a sikeres teljesítéshez legalább 31 pont szükséges. Írásbeli plusz szóbeli esetén a ponthatárok a *Szigorlati tárgyak teljesítése a vizsgaidőszakban* c. fejezetben leírtak szerint értelmezendők. Sikertelen szóbeli vizsga esetén az írásbelit is meg kell ismételni.

**Az írásbeli rész mindkét szigorlat esetén** **90 perces**, feleletválasztós kérdésekből (1-2 pont/kérdés), igaz-hamis kérdésekből (8 helyes válasz 5 pont), rövid kifejtős kérdésekből (1-3 pont/kérdés), hosszabb kifejtős kérdésekből vagy számítási, illetve ábrarajzolós feladatokból áll (3-10 pont/kérdés).

A szóbeli rész kb. 15-30 perces és mindegyik tárgyból kap kérdéseket a hallgató.

**Szigorlat A („menedzsment szigorlat”)**

* Emberi erőforrás menedzsment: 14 pont, minimálisan teljesítendő 4 pont (kalkulált ideje: 10 perc)
* Érveléstechnika: 14 pont, minimálisan teljesítendő 4 pont (kalkulált ideje: 10 perc)
* Marketing I.: 30 pont, minimálisan teljesítendő 8 pont (kalkulált ideje: 23 perc)
* Menedzsment alapjai: 30 pont, minimálisan teljesítendő 8 pont (kalkulált ideje: 23 perc)
* Üzleti jog I-II (együtt): 32 pont, minimálisan teljesítendő 9 pont (kalkulált ideje: 24 perc)
* Összesen 120 pont, 90 perc

**Szigorlat B („gazdaságtan szigorlat”)**

* Gazdaságpolitika: 14 pont, minimálisan teljesítendő 4 pont (kalkulált ideje: 12 perc)
* Számvitel I.: 36 pont, minimálisan teljesítendő 10 pont (kalkulált ideje: 26 perc)
* Vállalati pénzügyek I.: 36 pont, minimálisan teljesítendő 10 pont (kalkulált ideje: 26 perc)
* Üzleti statisztika: 34 pont, minimálisan teljesítendő 9 pont (kalkulált ideje: 26 perc)
* Összesen 120 pont, 90 perc

**Szigorlati tárgyak teljesítése a szorgalmi időszakban**

Szigorlatok a vizsgaidőszakokban tehetők. Ugyanakkor az írásbelik letételére, illetve ezek alapján megajánlott jegy szerzésére a félév szorgalmi időszakaiban is lehetőséget biztosítunk. Ugyan több időpontot is meghirdetünk a szorgalmi időszakban, a hallgató szigorlatonként csak **egyetlen alkalommal kísérelheti meg az adott szigorlat teljesítését**. **A szorgalmi időszak alatti lehetőségek extra lehetőségek,** amelyekre a Kurzus Moodle felületén jelentkezni kell. (A bejelentkezés ellenére való meg nem jelenés is kísérletnek számít.)

A szorgalmi időszakban tett írásbeli szigorlati vizsgák eredményéről a hallgató a kurzus **Moodle felület**én kap tájékoztatást.

Amennyiben a hallgató az írásbelire legalább közepes **megajánlott jegy**et kap és úgy dönt, hogy azt elfogadja, az érdemjegy szorgalmi időszak végi megajánlott jegyként Neptunba történő (Tanulmányi Hivatal általi) rögzítéséig nincs további teendője, ezt elfogadni majd ott és akkor tudja, az adott félévben érvényes szabályok és feltételek szerint. Megajánlott jegyek ponthatárai az írásbeli alapján: 60-69 – közepes, 70-84 – jó, 85 felett jeles.

A szorgalmi időszakban tett szigorlati vizsgák estében elégséges jegyet nem ajánlunk meg. Szóbeli részre csak a megajánlott legalább közepes jeggyel lehet bejelentkezni.

Amennyiben a hallgató a szorgalmi időszakban megkísérelt írásbeli szigorlatára legalább közepes megajánlott jegyet kapott, de azt még szóbeli résszel is szeretné kiegészíteni, akkor a megajánlott jegyet nem szabad elfogadnia. Ekkor a vizsgaidőszakban csak a szóbeli részre kell bejelentkeznie, ahol az írásbeli eredménye a szorgalmi időszakban elért (legalább közepes) eredménye lesz.

Szóbeli szigorlat csak a vizsgaidőszakban tehető le.

**A szorgalmi időszak alatti lehetőségek sikertelenségének vagy a megajánlott jegy nem elfogadásának nincs következménye.**

**Szigorlati tárgyak teljesítése a vizsgaidőszakban**

Amennyiben a hallgató a szorgalmi időszakokban a szigorlati tárgyat nem teljesítette (meg sem kísérelte, elégtelen érdemjegyet kapott, vagy a megajánlott jegyet nem fogadta el) a vizsgaidőszakban tehet szigorlati vizsgát.

A vizsgaidőszakokban, mindig írásbeli vizsgával kezd a hallgató.[[1]](#footnote-1)

A szigorlat szóbeli részére egyetlen időpontot írunk ki a Neptunban, ami jellemzően a vizsgaidőszak utolsó szigorlati időpontja. Ekkor az írásbeli rész teljesítésére nincs lehetőség.

A vizsgaidőszakban, amennyiben a 120 pontos írásbelin legalább 50 pontot szerzett a hallgató, a szóbeli részt kihagyhatja, amit azzal jelez, hogy a következő szóbeli alkalomra nem jelentkezik be. Ekkor szigorlati jegye: 50-54 elégséges, 55-69 közepes, 70-84 jó, 85 felett jeles.

Szóbeli szigorlatra csak a megelőző írásbeli alkalommal legalább 50 pontot elérőknek szabad jelentkezniük, amely jelentkezéssel egyúttal azt is jelzik, hogy írásbeli-szóbeli változatú vizsgát kívánnak tenni. Ekkor a szóbeli részen további 60 pontot szerezhetnek, amelyből a sikeres teljesítéshez legalább 31 pont szükséges. Írásbeli plusz szóbeli esetén a szigorlati jegyek: 81-87 – elégséges, 88-110 – közepes, 111-134 – jó, 135 felett jeles. (Sikertelen szóbeli vizsga esetén legközelebb az írásbelit is meg kell ismételni.) A szóbelin szerzett szigorlati jegyük a vizsgát követően a Neptunba kerül rögzítésre. E jegy egyébként javítóvizsgával javítható (és rontható is), ilyenkor a szigorlatot az írásbelitől kezdődően kell megismételni.

Ha a hallgató feljelentkezik a szigorlat szóbeli részére, de a vizsgán nem jelenik meg, akkor a szigorlatot nem teljesítette, a tárgyat egy következő aktív félévében újra fel kell vennie (a szigorlat írásbeli részén elért eredmény törlésre kerül).

**Egyéb**

Amennyiben a hallgató javítani szeretné az írásbeli szigorlati vizsgára kapott érdemjegyét, vagy vizsgája elégtelen lett, akkor az adott szigorlathoz tartozó összes tárgyból újra meg kell írja az írásbeli vizsgát, nincs arra lehetőség, hogy csak az egyiket, vagy néhányat ismételjen meg.

A szigorlati jegy javítóvizsgával javítható (és rontható is), ilyenkor a szigorlatot az írásbelitől kezdődően kell megismételni.

A 2021/2022. tanév őszi félévétől beiratkozott hallgatók esetében az egyetemi oklevél minősítésébe az ELTE Hallgatói Követelményrendszere (HKR, 360. §) értelmében a GTK alapképzési szakjain – többek között – a két szigorlat érdemjegyét is figyelembe veszik.

Budapest, 2024. augusztus 31.

1. Kivétel, amikor a szorgalmi időszaki utolsó írásbelijére kapott megajánlott jegyet nem fogadja el, mert ezen az írásbelin szerzett pontszámát (legalább közepes) szeretné a vizsgaidőszakban írásbelinek beszámíttatni (ezt külön nem kell kérvényezni), és ekkor (csak egyetlen alkalommal) a vizsgaidőszakban csak szóbeli vizsgát tesz, így rögtön erre jelentkezik. (Ennek esetleges sikertelensége esetén viszont már újra kell írásbeliznie is.) [↑](#footnote-ref-1)